text: Tragisk og uhyggelig drabssag nu i retten
  17 september 2010 kl. 11.38
  Næsten et år efter, at den 52-årige Kirsten Bay Andersen forsvandt i Haderslev, kommer sagen mod hendes morder nu for retten. her kan du læse hele baggrunden for den uhyggelig drabssag.
  Begynder mandag
  Mandag begynder sagen mod den 44-årige John Knudsen, der allerede, da han sidste år blev varetægtsfængslet, erkendte sig skyldig i drabet på Kirsten Bay Andersen.
   - Jeg kan godt mærke, jeg får et sug i maven nu. Det har vi ventet på et helt år. Nu ved vi, hvad han har gjort og hvornår. Det har været så tæt på, så nu skal han have den straf, han fortjener, siger Bianca Wortmann.
   Hun stod sidste år i spidsen for en omfattende privat eftersøgning efter Kirsten Bay Andersen.
  
  Forsvundet
  I første omgang stod politiet nemlig med en forsvindingssag. Kirsten Bay Andersen havde 25. september sidste år været til fest med sine kolleger på jobcentret i Haderslev. Da hun ved totiden om natten skulle hjem, ringede hun til sin kæreste og bad ham om at hente hende. Men da kæresten dukkede op, kunne han ikke finde hende. Han meldte hende forsvundet, og politiet satte en større eftersøgning i gang, ligesom mange lokale også selv gik på gaderne for at finde den forsvundne kvinde.
   
  
  Ikke se den anden vej
  Bianca Wortmann kendte ikke personligt Kirsten Bay Andersen, men satte alligevel al sin tid ind på at forsøge at finde hende.
   - Hvis det nu havde været mig eller et af mine børn, der var forsvundet, så ville jeg også håbe, at andre ville hjælpe til og ikke bare se den anden vej, siger Bianca Wortmann i dag.
   
  
  Efterlyses internationalt
  Da politiet finder noget af Kirsten Bay Andersens tøj i en container på havnen i byen, erkender man, at man muligvis står med et drab.
  De private fortsætter med at lede efter Kirsten overalt i Haderslev - selv på den fynske side af Lillebælt. En uge inde i efterforskningen fortæller politiet, at man mistænker den 44-årige førtidspensionist John Knudsen, der har haft en båd liggende i havnen i Haderslev. Han efterlyses også internationalt.
   
  
  Liget findes
  Først 6. oktober, halvanden uge efter, at Kirsten Bay Andersen er forsvundet, finder dykkere liget af hende i Haderslev Fjord bundet fast til en betonklods.
   - På sin vis var sagen afsluttet for mig, da hun blev fundet. Men den sidder alligevel hele tiden i baghovedet, siger Bianca Wortmann.
   
  
  Det kunne ske igen
  Hun fortæller, at selv om Haderslev på mange måder er faldet til ro, har lagt sagen bag sig og er vendt tilbage til sit almindelige provinsliv, så har Kirsten-sagen alligevel sat sine spor.
   - Jeg tager mine forholdsregler, når jeg skal hjem en sen aften, og mine børn holder jeg ekstra øje med, og de skal give besked om, hvor de er. Jeg er mere striks, og det tror jeg også, andre forældre er. Vores by var tryg før, mente vi. Og så lige pludselig skete der sådan noget. Nu er vi blevet mere bevidste om, at det kunne jo ske igen, siger Bianca Wortmann.
  
  Fire dage i retten
  John Knudsen blev anholdt 4. november i Spanien og senere udleveret til Danmark. Retssagen mod ham er sat til at vare fire dage ved Retten i Sønderborg.
  